text: Borgmester: Vigtigt for hele byen, at vi er i Superligaen
  08 maj 2016 kl. 14.02
  En 3-2 sejr over Skive sender AC Horsens i Superligaen, og det er til gavn for hele byen, mener borgmester Peter Sørensen.
  En på papiret kedelig kamp endte med spænding til det sidste, da AC Horsens søndag eftermiddag tog imod Skive. 4.308 tilskuere var mødt op på CASA Arena for at støtte de gule i kampen om at rykke i Superligaen - hvad der først blev afgjort i kampens tillægstid.
  Sejren på 3-2 betyder, at Horsens nu kan glæde sig over at rykke op i Superligaen.
  - Superligaen er noget for sig. Det er alle ugens syv dage, der er opmærksomhed på det, men det er også noget, der giver byen store og små oplevelser igennem fodbolden. Det betyder rigtig, rigtig meget for en kommune at være en del af det helt ekstraordinært fine selskab, som Superligaen er, siger borgmester i Horsens Kommune, Peter Sørensen, til TV SYD.
  Borgmesteren var selv med til kampen, og han garanterede, at sejren skal fejres derhjemme.
  - Der skal nok åbnes en øl eller drikkes et glas god rødvin, siger Peter Sørensen.
  
  